Ego Joannes, Regitestensis comes, et Maria uxor mea, notum facimus tam praesentibus quam futuris quod, cum discordia verteretur inter nos, ex una parte, et religiosos viros abbatem et conventum Sancti Benedicti Floriacensis super Ligerim, ex altera, super quodam nemore Sancti Benedicti, quod situm est juxta Sarciam, quod etiam Linneium appellatur, quod videlicet nemus erat proprium dictorum abbatis et conventus, tandem, mediantibus bonis viris, pro bono pacis, ob remedium animarum nostrarum et antecessorum nostrorum, totum nemus predictum cum fundo ipsius nemoris, quemadmodum se comportat, dictis abbati et conventui prorsus quittum clamavimus in perpetuum possidendum, videlicet ad extirpandum et essartandum et ad culturam, si eis placuerit, redigendum et ad voluntatem suam de dicto nemore plenarie faciendam, ita quod nos nec heredes nostri in superficie ejusdem nemeris neque in fundo nihil de cetero poterimus reclamare. In cujus rei testimonium, presentes litteras fieri et sigillorum nostrorum munimine fecimus roborari. Datum anno gratie 1243, mense februario.